KIRJALLINEN KYSYMYS E-2647/02 esittäjä(t): Richard Corbett (PSE) komissiolle. Standardien yhdenmukainen soveltaminen.



Virallinen lehti nro 028 E , 06/02/2003 s. 0248 - 0249



KIRJALLINEN KYSYMYS E-2647/02 esittäjä(t): Richard Corbett (PSE) komissiolle (20. syyskuuta 2002) Aihe: Standardien yhdenmukainen soveltaminen Tietääkö komissio, että yhdessä jäsenvaltiossa (esim. Italiassa) CEN-standardin mukaisiksi sertifioidut koneet, jotka toisessa jäsenvaltiossa (esim. Yhdistyneessä kuningaskunnassa) toimiva yritys on ostanut sillä perusteella, eivät joskus läpäise ostajamaan viranomaisten tarkastusta, koska he tulkitsevat CEN-sääntöjä eri tavalla? Ymmärtääkö komissio, että tällaisissa olosuhteissa kyseisellä yhtiöllä ei ole takautumisoikeutta valmistajaa kohtaan, koska tällä on asianmukainen sertifikaatti siitä, että CEN-standardit on täytetty? Onko komissio teettänyt tutkimuksia standardien yhdenmukaisesta soveltamisesta EU:ssa ja eri kansallisten viranomaisten erilaisista tulkinnoista aiheutuvista ongelmista? Onko komissiolla ehdotuksia siitä, mitä yrityksen pitäisi tehdä, jos se joutuu edellä mainitun kaltaiseen tilanteeseen? Erkki Liikasen komission puolesta antama vastaus (11. lokakuuta 2002) Euroopan talousalueella markkinoilla olevien koneiden täytyy noudattaa konedirektiivin(1) olennaisia terveys- ja turvallisuusvaatimuksia. Yhdenmukaistettujen eurooppalaisten standardien teknisten eritelmien soveltaminen on vapaaehtoista. Näiden eritelmien mukaisesti valmistettujen koneiden katsotaan kuitenkin yleensä noudattavan direktiivin vaatimuksia standardin kattamalta osalta. Kommissio valvoo erityisesti oleellisten vaatimusten johdonmukaista noudattamista. Konedirektiivin työryhmässä jäsenvaltiot ja komissio pyrkivät löytämään yhteisen tulkintatavan. On myös perustettu työryhmä kehittämään kansallisten viranomaisten hallinnollista yhteistyötä markkinoiden valvonnassa. Niiden koneiden osalta, jotka joutuvat tyyppitarkastukseen ennen markkinoille pääsyä, ilmoitetut laitokset kokoontuvat säännöllisesti koordinoimaan toimintaansa ja vastaamaan yhteisesti direktiivin ja yhdenmukaistettujen standardien tulkintaan liittyviin kysymyksiin. Jäsenvaltioilla on velvollisuus varmistaa, että markkinoille asetetut koneet eivät vaaranna käyttäjien terveyttä tai turvallisuutta. Siksi ne valvovat markkinoilla olevia koneita. Vaikka kone noudattaa yhdenmukaistettua eurooppalaista standardia, jonkun jäsenvaltion markkinoita valvovat viranomaiset saattavat todeta, että kyseinen malli ei täytä direktiivin vaatimuksia ja on vaarallinen käyttäjien terveydelle ja turvallisuudelle. Käytännössä valmistaja ja kansallinen viranomainen usein neuvottelevat asiasta ja ryhtyvät toimenpiteisiin koneen saattamiseksi vaatimusten mukaiseksi. Näin koneen hankkinut yritys voi saada valmistajan tekemään siihen vaaditut muutokset. Jos tällainen tapaus paljastaa puutteen yhdenmukaistetussa standardissa, siitä pitäisi ilmoittaa vastaavalle kansalliselle ja eurooppalaiselle standardointielimelle. Tarvittaessa kansallinen viranomainen saattaa asian konedirektiivin 6 artiklan 1 kohdassa säädettyä menettelyä noudattaen teknisiä standardeja ja sääntöjä käsittelevän komitean(2) käsiteltäväksi. Tämän jälkeen komissio päättää, poistetaanko viitteet kyseiseen standardiin Euroopan yhteisöjen virallisesta lehdestä ja annetaanko standardointielimelle toimeksianto standardin muuttamisesta. Kun varmistutaan siitä, että kone todennäköisesti vaarantaa käyttäjien terveyttä ja turvallisuutta, ja sopuratkaisua ei löydetä, kansallinen viranomainen voi vetää vaarallisen koneen pois markkinoilta konedirektiivin 7 artiklassa säädettyä turvamenettelyä noudattaen. Jäsenvaltion on ilmoitettava tällaisesta toimenpiteestä komissiolle ja tarkennettava, johtuuko vaatimustenvastaisuus oleellisten terveys- ja turvallisuusvaatimusten laiminlyönnistä, yhdenmukaistettujen standardien virheellisestä soveltamisesta vai standardin puutteellisuudesta. Kuultuaan osapuolia komissio päättää, ovatko kansallisen viranomaisen toimet oikeutettuja. Jos yhdenmukaistettu standardi osoittautuu puutteelliseksi, viittaukset standardiin poistetaan Euroopan yhteisöjen virallisesta lehdestä ja vastaavalle eurooppalaiselle stardardointielimelle annetaan toimeksianto standardin muuttamisesta. Yrityksen mahdollisuus saada hyvitys ostamastaan koneesta, joka joutuu turvamenettelyn kohteeksi, riippuu kyseisen jäsenvaltion lainsäädännöstä. (1) Euroopan parlamentin ja neuvoston direktiivi 98/37/EY, annettu 22 päivänä kesäkuuta 1998, koneita koskevan jäsenvaltioiden lainsäädännön lähentämisestä, EYVL L 207, 23.7.1998. (2) Teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY 5 ja 6 artiklassa perustettu komitea, EYVL L 204, 21.7.1998.